गुवाहाटी , 25 डिसेम्बरः आसाम पाब्लिक सारभिस कमिसन ( ए पि एस चि ) 2018 आनजादनि फिथायखौ 24 डिसेम्बरखालि फोसावना होबाय । बे आनजादआव गासै 135 सा बिजाथिफोरा उथ्रिसार जानो हादों । बे आनजादआव उथ्रिसारनाय सा 135 बिजाथिफोरनि गेजेराव सा 7 बर' फरायसाफोरा एस टि ( पि ) खथानि गेजेरजों उथ्रिसारनो हादों । एस टि ( पि ) खथायाव गासै 14 मासिनि गेजेराव मोन 7 मासिआव बर' फरायसाफोरा उथ्रिसारनानै जाफुंसारनो हादों । बे आन्जादआव उथ्रिसारनो हानाय सा 7 बर' फरायसाफोरनि मुङा फारियै - निजोरा बर' , निसन बर' , देभिडसन दैमारि आरो सिमन्त बसुमतारीमोना ( ए सि एस ) आसाम सिभिल सार्भिसआव सायख'जादों आरो लेण्ड एण्ड रिभिनिउ सार्भिसआव रिया मेच , स्राभानि बर' आरो चरण नार्जारिमोना साइखजायो । सा 135 आ ए सि एस , सा 55 आ ए एल आर एस , सा 8 आ ए पि एस महरै उथ्रिसारनायजों लोगोसे फोनांजाब गोबां बिफानाव गोबां बिजाथिफोरा उथ्रिसारनो हायो । मख'नो गोनांदि , गुवाहाटी गोजौ बिजिरसालिआ थांनाय मंगलबारखलि आसाम पाब्लिक सार्भिस कमिसन ( ए पि एस सि ) नि जोबथा आनजाद सि सि इनि फिथायखौ फोसावनो बिथोन होदोंमोन । बबेखानि गोजौ बिजिरसालिनि बिथोन मोननायनि सानसेनि उनावनो आनजादनि फिथायखौ फोसावो । मख'बावनो गोनांदि थांनाय 2018 मायथाइयावनो गासै 261 थिखानाय ए सि एस , ए पि एस आरो गुबुन जुथाय सिबिथाय मासिनि थाखाय बे आनजादखौ खुंनाय जादोंमोन । 
ए पि एस सि आन्जादनि फिथायखौ फोसावबाय , सा 7 बर' फरायसायाबो बे आनजादाव जाफुंसारै उथ्रिसारनो हादों